افغان ځواکونو د غزني د خواجه عمري ولسوالۍ بیرته له طالبانو ونیوله
د افغانستان دفاع وزارت وايي، افغان ځواکونو نن د جمعې په ورځ د غزني ولایت د خواجه عمري ولسوالۍ د وسله والو طالبانو څخه بیرته نیولې ده.
د افغانستان د دفاع سرپرست وزیر اسدالله خالد د خپل ټویټر په پاڼه لیکلي " زمونږ زړورو امنیتي ځواکونو د خواجه عمري ولسوالۍ بیرته ونیوله". د دفاع وزارت په یوه اعلامیه کې ویلي، چې دا عملیات د افغان ځانګړو ځواکونو له خوا ترسره شوي دي. د غزني د والي ویاند عارف نوري هم د دغو عملیاتو په هکله امریکا غږ اشنا راډیو ته وویل، چې افغان ځانګړو ځواکونو نن د جمعې د ورځې د سهار په نهو بجو د دغې ولسوالۍ د نیولو لپاره عملیات پیل کړل، چې د وسله والو طالبانو سره د یوې لنډې جګړې وروسته د ولسوالۍ مرکز د افغان ځواکونو لاس ته ورغی. ښاغلي نوري وویل، چې په جګړه کې دواړو خواو ته تراوسه د سر زیان نه دی رسیدلی. هغه وویل اوس مهال افغان ځواکونو په دغې ولسوالۍ کې تصفیوي عملیات پیل کړي دي. د غزني والي ویاند وویل، چې د ولسوالۍ له تصفیې څخه وروسته به دا ولسوالۍ بیرته فعاله او افغان پوځ قطعات به په کې ځای پر ځای شي. وسله والو طالبانو د افغان ځواکونو له خوا د خواجه عمري د ولسوالۍ د نیولو د ادعا په اړه تراوسه تبصره نه ده کړې. د خواجه عمري ولسوالۍ د غزني د ولایت د مرکز په شمال کې په ۱۵ کیلومتره فاصله کې پرته ده. د افغانستان دفاع وزارت وايي، وسله والو طالبانو دولس میاشتې وړاندې دا ولسوالۍ له یوې سختې جګړې وروسته له افغان ځواکونو نیولې وه. د دغې ولسوالۍ د نیولو دمخه افغان ځواکونو د روانې میاشتې غبرګولي په شپږمه د غزني د دهک ولسوالۍ هم د وسله والو طالبانو څخه نیولې وه.